Techninės specifikacijos 2 priedas
Sedos mūšis 1944-10-07
1944 m. liepos mėnesį, grįžtant antrajai sovietų okupacijai, Lietuva kilo į žūtbūtinę kovą. Lietuviams iš esmės liko du keliai: arba Lietuvos laisvės armijos pavyzdžiu pereiti į nelegalią padėtį pasirenkant partizanų kelią, arba bandyti kovoti kartu su vokiečiais, išlaikant lietuvišką vėliavą.
  	Šis klausimas buvo sprendžiamas 1944 m. liepos 28 d. atstovų susitikime Pievėnuose bei liepos 29 d. Viekšniuose. Iš Zarasų, Joniškio, Pašvitinio, Svėdasų, Meškuičių, Pasvalio, Rokiškio, Utenos susirinko kovos 14 būrių vadų. Balsų dauguma buvo pasirinktas kovos kelias su sąlyga, kad vokiečiai nesikištų į lietuviškų dalinių kūrimą ir duotų uniformų bei ginklų. 
Pievėnuose vykusiame susirinkime vadu išrinktas kapitonas Izidorius Jatulis, štabo viršininku – kapitonas Jonas Čėsna, patarėju – kunigas, daktaras Jonas Steponavičius, kaip tarpininkas su vokiečių kariuomenės vadovybe. Lietuviškas junginys buvo pavadintas Tėvynės apsaugos rinktine, štabas įkurtas Plinkšėse.
 	Tėvynės apsaugos rinktinė buvo sudaryta iš labai įvairių organizacijų ir asmenų. Organizaciniu požiūriu dominavo Plechavičiaus saugūnai, savisaugos dalinių kariai, Laisvės fronto kariai, policijos pareigūnai, plechavičiukai, vienas kitas Lietuvos laisvės armijos vanagas.  Iš viso rinktinėje buvo apie  6 000 vyrų. Didžiausia šio junginio problema buvo ta, kad prie rinktinės prisijungė tik 122 karininkai ir neaiškus skaičius puskarininkių. Tikros karinės patirties, ko gero, neturėjo niekas.
   	Lietuviams labiausiai rūpėjo politiniai rinktinės aspektai: kad rinktinė turėtų lietuviškus ženklus ir kariai duotų priesaiką ne vokiečių kariuomenės vadovybei, o Lietuvai, savo vadams. Visus vienijo bendras priešas. Šį kartą niekas nesutrukdė viską padaryti lietuviškai. Rinktinė net gi leido savo laikraštį „Lietuvos gynėjas“, iki rugsėjo vidurio išėjo penki numeriai.
 	 Klaipėdai užimti buvo pasitelktos Raudonosios armijos I Pabaltijo fronto pajėgos, puolusios nuo Latvijos ir šiaurės Lietuvos Klaipėdos kryptimi – tiesiog per Tėvynės apsaugos rinktinės gynybos ruožą. Konkrečiai Sedos kryptimi puolė 6-osios gvardijos smūginės armijos (vadovaujamos gen. plk. I. Čistiakovo) tankų batalionai, paskui kuriuos antrajame ešelone judėjo 67-osios gvardijos šaulių divizija (vadovaujama gen. mjr. A. Baskovo). Spalio 5 d. šios pajėgos prasiveržė pro Ventos pozicijas, o 7 dienos rytą keliasdešimt tankų su ant jų sėdinčiais pėstininkais prieš Sedos gynėjus pasirodė iš šiaurės rytų.
  	1-ojo Lietuvių pulko kariai (pulke – apie tūkstantis vyrų) buvo užėmę Sedos prieigų gynybą puslankiu: šiaurės rytų kryptį dengė II batalionas, rytų kryptį – I batalionas, o pietryčių, kaip galima spėti iš kelių liudininkų sudarytų schemų, – III batalionas. Šis batalionas galėjo būti ir rezerve, apie jie esama prieštaringų žinių. Tokiu būdu didžiausias smūgis teko 1 batalionui, jo 1-ąjai ir 2-ajai kuopoms, prie kurių kaip tik veikė vienintelis prieštankinis pajėgumas – panzerfaustais ginkluotas prieštankinis būrys, pavadintas 4-ąja sunkiųjų pabūklų kuopa. Būtent šio padalinio kariams pavyko pamušti 8 tankus. Panzerfaustas sunkiai pramuša pagrindinį tanko šarvą – reikia tankus prisileisti iš arčiau ir pataikyti sviediniu iš šono arba užnugario, kur šarvas plonesnis, tačiau ilgas laukimas gali kainuoti gyvybę susikovus su tankus lydinčiais pėstininkais. Akivaizdu, kad kartą nepataikius šansai likti gyviems nėra dideli. 
Viskas įvyko akimirksniu: neapšaudyti ankstesnėse kovose jaunuoliai, sugebėję suduoti pirmą smūgį, turėjo greitai trauktis, bet čia jiems kelią pastojo Varduvos upė, kuri nėra labai didelė, bet su ginklais ir amunicija pakankamai gili, todėl tapo kliūtimi besitraukiantiems lietuviams. Kaip tik čia žuvo daugiausiai rinktinės karių. Jų skaičius, naujausiais duomenimis, yra apie 110, t. y. dešimtadaliu ar daugiau iš viso mūšyje dalyvavusių karių skaičiaus. Kiek žuvo iš tikrųjų, nėra žinoma.
    	Kokia buvo šių kovų prasmė? Karo metu ne visada yra laiko ilgiems apmąstymams ir toli siekiantiems modeliavimams. Jeigu būtų pavykę apsiginti, jeigu vokiečiai būtų atsiuntę pagalbą, jeigu kitoks būtų buvęs jų planas, po šių kovų atsilaikiusi rinktinė galėjo būti performuota į diviziją ir būtų sudariusi būsimos kariuomenės branduolį, iš kurio, Vokietijai susitarus su sąjungininkais, būtų buvę galima atkurti Lietuvos kariuomenę. Likimas lėmė kitaip – kova truko tik keliasdešimt minučių, o paskui – sunkus atsitraukimas ir kiti karo baisumai. Bet kariai buvo valingai apsisprendę – prisiimdami atsakomybę, jie stojo į kovą už tėvynę. Tai buvo herojiškas pasirinkimas, vertas pagarbios atminties.
Sedos senosiose kapinėse buvusiame apkase, broliškame kape, suguldyta apie 110 Tėvynės apsaugos rinktinės kareivėlių kūnų. 

